มนต์เรียก…แมงเม่าแฉทุกวัน ทันเกมหุ้น
สำหรับตลาดหุ้นแล้ว ข่าวร้าย อาจจะหมายถึงข่าวดี ..แม้ว่าข้อสรุปนี้ จะไม่จริงเสมอไป แต่ก็อยู่ในดีเอ็นเอ ของบรรดาแมงเม่าในตลาดหุ้นไทยได้ยาวนาน ไม่เคยจางหายไป
13 ก.ค. 2559

สำหรับตลาดหุ้นแล้ว ข่าวร้าย อาจจะหมายถึงข่าวดี ..แม้ว่าข้อสรุปนี้ จะไม่จริงเสมอไป แต่ก็อยู่ในดีเอ็นเอ ของบรรดาแมงเม่าในตลาดหุ้นไทยได้ยาวนาน ไม่เคยจางหายไป
หลายวันมานี้ ราคาหุ้นน้ำหวาน น้ำอัดลม และเครื่องดื่ม พากันวิ่งหาจุดสูงสุดรอบใหม่ บางรายสำเร็จ บางรายไปได้ครึ่งทาง แต่บางราย พุ่งเป็นจรวด
แต่ไม่ว่าจะบวกแรงหรือธรรมดา ก็แน่นอนว่า มูลค่าซื้อขายหุ้นเหล่านี้ คึกคักมากเป็นพิเศษ..เสมือนกับว่านักลงทุนระดับแมงเม่าที่กระโดดเข้าใส่หุ้นกลุ่มนี้ เกิดการกินยาผิดซอง หรือไม่ก็เข้าใจไขว้เขวว่า ไวอากร้า เป็นยาแก้โรคนอนไม่หลับ
สาเหตุหลักมาจากข่าวคราวที่อึมครึมมาหลายวัน มาถึงจุดยุติที่ชัดเจน โดยเฉพาะเรื่องแนวคิดออกมาตรการเก็บเพิ่มภาษีน้ำหวาน น้ำอัดลม และเครื่องดื่มที่มีส่วนผสมน้ำตาลเกินกว่าที่บรรดาหมอทั้งหลายที่กำลังทรงอิทธิพลในสังคม ออกโรงเคลื่อนไหว ระบุว่า เป็นอันตรายต่อสุขภาพ
ข้อเสนอเรื่องการจัดเก็บภาษีน้ำหวานเพิ่มไม่ใช่เรื่องเพิ่งจะเกิด แต่มีการผลักดันมานานนับปีแล้ว ก่อนที่จะมีการทำรายงานโดย กมธ.ขับเคลื่อนการปฏิรูปประเทศด้านสาธารณสุขและสิ่งแวดล้อม ของสภาขับเคลื่อนการปฏิรูประเทศ (สปท.)  นำโดย พญ.พรพันธุ์ บุญยรัตพันธุ์ ในฐานะประธานคณะทำงานขับเคลื่อนมาตรการที่จำเป็นต่อภาวะที่มีความเสี่ยงต่อสุขภาพ  ที่เป็นหัวหอกรณรงค์ว่า เครื่องดื่มในท้องตลาดเกือบทั้งหมด มีระดับส่วนผสมเป็นน้ำตาลมากกว่า 6 กรัมต่อ 100 มิลลิลิตร ซึ่งเกินกว่ามาตรฐานโลก
ผลพวงของการบริโภค “หวานเกิน” ดังกล่าว ทำให้ความเสี่ยงของคนไทยต่อ โรคอ้วน โรคความดันโลหิตสูง เบาหวาน และ โรคหัวใจ สูงกว่าระดับปกติไปด้วย
เจตนาดี…ที่เป็นนมากกว่าเพลง “…บอกซิเออ เธอจะเอาเท่าไร เอาเท่าไร ไม่อ้วนเอาเท่าไร ไม่อ้วนเอาเท่าใด..” จึงถูกขับเคลื่อนกลายมาเป็นความพยายามสร้างกฎหมายบังคับ..ตามประสาคนดีที่ชอบชี้นิ้วให้คนอื่นทำตาม….ในนามของความปรารถนาดี…..ที่ต้องยัดเยียด
ข้อเสนอดังกล่าว อ้างเหตุว่า ข้อดีของการจัดเก็บภาษีแบบจำแนก มี 2 ประการหลักคือ 1) ลดภาระให้ประเทศเสียค่าใช้จ่ายจากโรคเหล่านี้จำนวนมาก เพราะคนไทยบริโภคน้ำตาล 100 กรัม/คน/วัน ถือว่าเกินมาตรฐานสุขภาพที่กำหนดให้ไม่เกิน 50 กรัมต่อคนต่อวัน ถือเป็นอันดับ 9 ของโลก มากเกินความจำเป็น 2) ช่วยเพิ่มรายได้เข้าประเทศจากภาษีได้มากกว่า 10,000 ล้านบาทต่อปี
การผลักดันเป็นทางการเมื่อเดือนเมษายนที่ผ่านมา เข้าสู่ที่ประชุม สปท. มีการลงมติเห็นชอบรายงานดังกล่าวด้วยคะแนน 153 ต่อ 2 งดออกเสียง 6 …ท่วมท้น
จากนั้นก็ส่งเรื่องให้  ครม. เพื่อพิจารณาดำเนินการต่อ มาลงเอยที่กระทรวงการคลัง
ข้อเสนอระบุว่า ให้มีการแก้ไขกฎหมายสรรพสามิต จัดเก็บภาษีเครื่องดื่มที่มีความหวานของน้ำตาล อาทิ น้ำอัดลม ชาเขียว กาแฟ เครื่องดื่มชูกำลัง นมเปรี้ยว นมถั่วเหลือง น้ำผลไม้ โดยการแบ่งประเภทดังนี้
–        เครื่องดื่มที่มีปริมาณน้ำตาลต่ำกว่า 6 กรัมต่อ 100 มิลลิลิตร เก็บภาษีแบบเดิมไปตามปกติ
–        เครื่องดื่มที่มีปริมาณน้ำตาลมากกว่า 6-10 กรัมต่อ 100 มิลลิลิตร จัดเก็บภาษีในอัตราที่ทำให้ราคาเพิ่มสูงขึ้นไม่น้อยกว่า 20% ของราคาขายปลีก
–        เครื่องดื่มที่มีปริมาณน้ำตาลมากกว่า 10 มิลลิกรัมต่อ 100 มิลลิลิตร จัดเก็บภาษีในอัตราที่ทำให้ราคาเพิ่มสูงขึ้นไม่น้อยกว่า 25% ของราคาขายปลีก
–        สร้างภาระให้ประเทศเสียค่าใช้จ่ายจากโรคเหล่านี้จำนวนมาก เพราะเครื่องดื่มในท้องตลาดเกือบทั้งหมด มีน้ำตาลมากกว่า 6 กรัมต่อมิลลิลิตร อีกทั้งยังช่วยเพิ่มรายได้เข้าประเทศได้มากกว่า 10,000 ล้านบาทต่อปี
–        ปัจจุบันคนไทยบริโภคน้ำตาล 100 กรัม/คน/วัน ถือว่าเกินมาตรฐานสุขภาพที่กำหนดให้บริโภคน้ำตาลไม่เกิน 50 กรัมต่อคนต่อวัน ถือเป็นอันดับ 9 ของโลกที่บริโภคน้ำตาลสูงสุด เป็นการบริโภคมากเกินความจำเป็น
เมื่อปลัดคลัง นายสมชัย สัจจพงษ์ เอ่ยปากรับลูกว่า จะเรียกกรมสรรพสามิต และสำนักงานเศรษฐกิจการคลัง (สศค.) มาหารือ เท่านั้นแหละ…ราคาหุ้นของน้ำหวานทั้งหลายก็ถึงกับ “ซึมยาว” และ “ไปไม่เป็น” กันยาวนานเลยทีเดียว โดยมีกลุ่มอุตสาหกรรมโรงงานน้ำตาลซึ่งได้รับผลกระทบโดยตรง พากันเต้นเร่าๆ เพราะเสียหายแน่นอนในฐานะจำเลยคนที่สอง…ประเภท เนื้อไม่ได้กิน หนังไม่ได้รองนั่ง เอากระดูกมาแขวนคอ
ที่สำคัญ..หมอทั้งหลายอาจจะหลงลืมไปว่า ในโลกของความเป็นจริงนั้น กลุ่มผู้ผลิตน้ำหวานและน้ำตาลทั้งหลาย ล้วนเป็น “สปอนเซอร์หลัก” ของ คสช.ชุดนี้เข้ากระดูกดำ…อิ อิ อิ
ท้ายสุด มติของ ที่ประชุมร่วม 3 ฝ่าย ประกอบด้วย…คณะกรรมาธิการด้านการเก็บภาษีของสภานิติบัญญัติแห่งชาติ (สนช.) ผู้แทนจาก ครม. และผู้แทนจากสภาขับเคลื่อนการปฏิรูปประเทศ (สปท.)  ก็มีมติร่วมกัน…ชะลอการเก็บภาษีน้ำหวานออกไปไม่มีกำหนด …เป็นไปตามคาด ไม่เหมือนกับทายผลบอลยูโร
นอกจากจะเลื่อนแล้ว ยังมีมติเพิ่มเติมอีกว่า “…ให้ใช้กฎหมายของหน่วยงานที่มีอยู่ในปัจจุบันควบคุมปริมาณน้ำตาลในเครื่องดื่มไปก่อน…”  ตรงล็อกพอดิบพอดี
ราคาหุ้นเครื่องดื่มในตลาดที่ทราบข่าว พากันขานรับอย่างอึงคะนึงต่อเนื่องหลายวัน ทั้งราคาและปริมาณซื้อขาย
โดยเฉพาะ TIPCO MALEE CBG ICHI OISHI SAPPE TACC
หลายหุ้น ราคาทำนิวไฮในรอบหลายเดือน หลายหุ้น นิวไฮในรอบเกือบขวบปี กันเลยทีเดียว…ไม่ต้องออกแรงดันให้เมื่อยตุ้ม เพราะงานนี้ แมงเม่า ลงมือเอง ไม่ต้องรอเจ้าภาพให้เสียเวลา
เริงร่ากันทั่วหน้า…ไม่ต้องร้องเพลง…ของ มะลิลา บราซิลเลียน  ซ้ำอีกครั้ง….
เท่ไปอีกแบบ